Savjetnik Dinama Zdravko Mamić u utorak prijepodne propucan je u okolici Tomislavgrada. Mamić je kolima Hitne pomoći prevezen u obližnji Dom zdravlja gdje su mu liječnici sanirali prostrijelnu ranu natkoljenice te ga pustili na kućno liječenje.

Mamić je u Hercegovini bio zbog godišnjice smrti svog oca, a iako su prvotne neslužbene informacije govorile da je do napada došlo u Zidinama, neposredno nakon što je u društvu 40-ak članova obitelji izašao iz tamošnje kapelice u kojoj je održana misa zadušnica, prema najnovijim informacijama, do kojih su došle Sportske novosti, do napada je došlo u zaseoku Vidovići.

HINA/ Fena/ Mario Loncar/ ds / CROPIX

U Vidoviće, mjesto u kojem je njegov otac preminuo od srčanog udara, Mamić se s nekolicinom prijatelja zaputio nakon mise u Zidinama, a u natkoljenicu je ustrijeljen čim je izašao iz automobila.

Očevici kažu da se čulo više pucnjeva, ali da ga je samo jedan pogodio. Metak nije pogodio kost. Spominjalo se da su ga dočekala dvojica maskiranih napadača, ali to nije službeno potvrđeno. Napadači su pobjegli i policija za njima traga.

Zdravko Mamić u izjavi za Fenu kratko je kazao kako je izbjegao pogibelj i kako je sve u redu, a o mogućem počinitelju i okolnostima nije želio razgovarati. Ubrzo nakon atentata, zaputio se prema Zagrebu, a kako doznajemo, otišao je u Kliničku bolnicu Sveti Duh.

Potjera za počiniteljima

Iz MUP-a Hercegbosanske županije potvrdili su da provode opsežnu potjeru za počiniteljima.

Kako je za Hinu potvrdio ministar unutarnjih poslova Hercegbosanske županije Darinko Mihaljević, više policajaca traga za počiniteljima, a u potjeru za njima bit će uključeni policijski psi i specijalni timovi iz Bihaća.

Očevici su vidjeli dvije osobe kako bježe nakon što je ustrijeljen Mamić. Nije međutim poznato jesu li obojica bili napadači, a istražitelji na licu mjesta utvrđuju iz kojega je oružja pucano. Policiji su iskaz dali i Mamićeva supruga te vozač koji su bili s njim u vrijeme incidenta.

Inače, mjesto na kojem je izvršen napad na Zdravka Mamića nalazi se na vrlo nepristupačnome terenu. Zaseok Vidovići u Zidinama je u blizini granice s Republikom Hrvatskom.

HINA/ Fena/ Mario Loncar/ ds / CROPIX

Portal bljesak.info navodi da je cijeli Tomislavgrad pod policijskom opsadom.

Napad je za Hinu potvrdio i glasnogovornik MUP-a Hercegbosanske županije Ivica Vrdoljak.

- Osjetio je snažnu bol u predjelu noge kao da ga je nešto opeklo - rekao je Vrdoljak.